**ЗА ОСЪЩЕСТВЕНИТЕ ПРОЕКТИ**

*Сузана Клинчарова*

Многобройни са авторитетните материали, написани за доц. д-р Момчил Георгиев и ръководната му дейност като програмен директор на Международния фестивал „Софийски музикални седмици“, за поддържаното от фестивала присъствие на майсторски класове, за дългогодишната му продуцентска работа в БНР, за книгата „Тишина! Запис“, за преподавателската му дейност, за приноса му в областта на социалния диалог в изпълнителските изкуства, за експертната му работа в Европейската комисия…

Ще споделя някои мисли, породени от дългогодишното ми общуване с него от позицията на  концертиращ артист. Защото цялата негова многостранна дейност е насочена към реализацията на класическото и съвременно музикално изкуство, било то в изпълнителски или композиторски аспект, на традиционни или новаторски проекти, за да достигнат те до публиката при възможно най-доброто представяне – единствената цел, която ги обрича на живот.

„Музикална индустрия“ е термин, от който пуристите музиканти настръхват. Но това е единственият начин да заживеят творби, проекти, интерпретации. Момчил е от големите професионалисти, които придават благородство на този термин. Всички артисти имаме малка колекция от неосъществени мечти и проекти. Ще кажа няколко думи за осъществените.

Поел фестивала “Софийски музикални седмици” – дългогодишен синоним на най-стойностното през музикалния сезон – в момент на преход или още по-зле – без никакъв преход, в момент на безкрайно очакване на някакъв преход, Момчил направи чудеса. От любимо дете и витрина на социалистическа България, фестивалът (както и голяма част от родната ни култура) се превърна в заварениче и излишна тежест за държавния бюджет. Без личната всеотдайност на Пламен Джуров и Момчил Георгиев, той беше обречена кауза. Но това е поле на извънредно висок професионализъм, където всеотдайността за жалост не е достатъчна. И тук можем да оценим незаменима дейност на Момчил Георгиев. Той е от малкото хора, които не сме чули да се оплакват. Неговата ефикасност е стъпила здраво на личната му преценка, гъвкавост и устойчивост, за да се мотивират участниците, да се изгради една непрестанно изплъзваща се инфраструктура,  да се достигне до партньорства. Всичко това без да се губят от поглед реалностите, свързани с публиката – не само с нейните очаквания, но и с еволюирането на нейния вкус, разбиране, възприемане на новото и неочакваното. Предоставяйки платформа на младите музиканти по време на майсторските класове, позволявайки им да добият така необходимата опитност на сценично присъствие и артистична щедрост, той насърчава щедростта в преценката и поощрението у самата публика. Разбира се, единствено резултатите са съществени – артистите се завръщат, партньорите, макар и бавно, нарастват, а публиката на най-трудното изкуство в този шумен и забързан век е вярна на уречените събития…

Подобен подход и резултати наблюдавах при сътрудничеството ни в Българско национално радио по време на мои записи, копродукция на албуми или концерти с оркестъра. Класическата музика в тази институция също не бе пожалена от общото пренасочване на културните приоритети и всеки проект зависеше от личната самоотверженост на артисти и продуцент.

Надявам се, че с времето проектът за дигиталното разпространение на записи от фонотеката на БНР, на който Момчил посвети талант, сили и време и който би представлявал чудесна платформа за българските изпълнители и композитори, ще намери своето широко приложение.

Най-важно за мен остават не само уникалните постижения и опит на Момчил Георгиев, но и начинът, по който те стават достъпни и се внедряват като познание за новите кадри. През дългогодишната си преподавателска дейност той подготви плеяда млади организатори, които вече намериха професионално поприще. Докторският му труд, написан през 2013 г., прерасна в книгата „Тишина, Запис!“, която повежда младите специалисти през меандрите на едно от най-важните явления в областта на музиката – запечатването на обществената музикална памет. Планирането на музикални събития с Момчил Георгиев носи усещането за продължение на прекъснатия и позабравен разговор за най-стойностното в областта на музиката, за това, което ни мотивира и надхвърля изпълнителските ни задачи, за това, което  ни прави съучастници с организаторите и с публиката.